《东津桥看山》
清代·陈养元

云多不碍山，云去睹山质。东津县左腋，桥与西津匹。

奇峰高入云，变幻状非一。不识面目真，有时露腰膝。

好山如好女，防身恐不密。万古抱幽真，蛾眉谁见嫉。

中有采芝人，傍崖种丹秫。心与泉石盟，灵妙始挺出。

作者简介：陈养元，字正求，号鹿山，又号芷滨，武陵人。康熙癸酉举人，官宁国知县，行取主事。有《鹿山诗集》。